Pakuotės lapelis: informacija pacientui

Regulax 0,71/0,3 g kramtomosios tabletės
senų lapai/senų vaisiai

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Regulax ir kam jis vartojamas
2.	Kas žinotina prieš vartojant Regulax
3.	Kaip vartoti Regulax
4.	Galimas šalutinis poveikis
5.	Kaip laikyti Regulax
6.	Pakuotės turinys ir kita informacija


1. Kas yra Regulax ir kam jis vartojamas

Regulax yra augalinis stimuliuojančio poveikio vidurių laisvinamasis vaistas, kuris veikia žarnų vangumą didindamas išmatų tūrį ir tokiu būdu stimuliuoja žarnų peristaltiką (į bangavimą panašius judesius), sukeldamas normalaus dažnio žarnų judesius.

Regulax vartojamas trumpą laiką retkarčiais pasitaikančiam vidurių užkietėjimui mažinti.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2. Kas žinotina prieš vartojant Regulax 

Regulax vartoti draudžiama
· jeigu yra alergija senos lapams, senos vaisiams, arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jus vargina žarnų nepraeinamumas (žarnų obstrukcija);
· jeigu Jus vargina žarnų stenozė (žarnų susiaurėjimas) ir atonija (žarnų raumenų suglebimas);
· jeigu sergate ūminį žarnų uždegimą sukeliančia liga (pvz., Krono liga, opiniu kolitu, apendicitu);
· jeigu yra neaiškios priežasties pilvo skausmas;
· jeigu esate dehidruotas (netekęs daug vandens);
· jaunesniems kaip 12 metų vaikams;
· nėščiosioms arba žindyvėms.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Regulax: 
· jeigu vartojate širdies glikozidų (vaistai, kuriais gydomos širdies ligos), vaistų nuo širdies ritmo sutrikimų, vaistų, kurie gali ilginti QT intervalą, diuretikų (šlapimo kiekį didinančių vaistų), gliukokortikoidų (vaistai nuo uždegimo) ar vaistų, kurių sudėtyje yra saldymedžio šaknies, prieš pradedant kartu vartoti senų lapų ar vaisių turite pasikonsultuoti su gydytoju.

· Kaip ir kitų vidurių laisvinamųjų vaistų, be gydytojo konsultacijos Regulax turi būti nevartojama, jeigu yra pernelyg didelis vidurių užkietėjimas, ar neištirtų nuolatinių simptomų, tokių, kaip pilvo skausmas, pykinimas ar vėmimas, kadangi šie simptomai gali būti žarnų užsikimšimo (žarnų nepraeinamumo) požymiai.
· Jeigu kasdien reikia vidurių laisvinamųjų vaistų, turi būti nustatyta vidurių užkietėjimo priežastis. Būtina vengti ilgai trunkančio vidurių laisvinamųjų vaistų vartojimo.
· Regulax turi būti vartojama tik nepavykus sukelti gydomojo poveikio dietos pokyčiais ar išmatų tūrį didinančiais vaistais.

Pastaba
Regulax vartojantys suaugę žmonės, kurie nelaiko išmatų, turi vengti užsitęsusio odos kontakto su išmatomis ir dažniau keisti įklotą.

Kiti vaistai ir Regulax
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nuolatinis vartojimas ar piktnaudžiavimas vaistu gali sukelti kalio trūkumą, kuris gali stiprinti širdies glikozidų poveikį ir daryti įtaką vaistų nuo širdies ritmo sutrikimų, elektrinės kardioversijos (taip vadinamasis elektrošokas, taikomas širdies ritmo sutrikimų gydymui) metu vartojamų vaistų (pvz., chinidino) ir vaistų, kurie gali sukelti QT intervalo pailgėjimą (matomas elektrokardiogramoje), poveikiui. 

Kalio netekimą gali didinti kartu vartojami diuretikai (šlapimo išskyrimą didinantys vaistai), gliukokortikoidai (vaistai nuo uždegimo) ir vaistai, kurių sudėtyje yra saldymedžio šaknų. 

Prašom atkreipti dėmesį, kad ši informacija gali taip pat tikti neseniai vartotiems vaistams. 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumo metu ir žindymo laikotarpiu Regulax nevartokite (žr. 2 skyrių „Regulas vartoti negalima“).

Vairavimas ir mechanizmų valdymas
Šis vaisas Jūsų gebėjimo vairuoti ir valdyti mechanizmus neveikia.

[bookmark: _Hlk88207450]Regulax sudėtyje yra invertuotojo cukraus, sorbitolio ir propilenglikolio.
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto vienoje kramtomojoje tabletėje yra 117,9 mg sorbitolio. 
Šio vaisto vienoje kramtomojoje tabletėje yra 724 mg propilenglikolio.


3. Kaip vartoti Regulax

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusieji
Jeigu Jūsų gydytojo nepaskirta kitaip, rekomenduojama suaugusiųjų paros dozė yra viena kramtomoji tabletė. 

Vartojimo metodas 
Kramtomoji tabletė turi būti gerai sukramtoma ir nuryjama užsigeriant pakankamu kiekiu skysčio, geriau stikline vandens. 

Kadangi vaisto poveikis pasireiškia po 8 valandų, jį rekomenduojama išgerti vakare. 

Tinkama individuali dozė yra ta, nuo kurios išmatos būna minkštos formos. 

Vartojimas vaikams ir paaugliams
Vyresniems kaip 12 metų paaugliams reikia vartoti ketvirtį arba pusę kramtomosios tabletės.

Gydymo trukmė
Regulax yra skirtas trumpalaikiam vartojimui. Be gydytojo konsultacijos žarnyno veiklą stimuliuojančių vidurių laisvinamųjų vaistų turi būti nevartojama ilgai trunkančiais (ilgesniais kaip 1 – 2 savaičių) periodais.
Žarnyno veiklą stimuliuojantys vidurių laisvinamieji vaistai, jeigu jų vartojama ilgai, gali sukelti žarnų neveiklumą.

Prašom pasikonsultuoti su savo gydytoju, jeigu manote, kad Regulax sukeliamas poveikis yra per silpnas arba per stiprus.

Ką daryti pavartojus per didelę Regulax dozę
Vidurių laisvinamųjų vaisų perdozavimas tikriausiai sukels sunkų viduriavimą, galbūt kartu su stipriu žarnų stimuliavimu ir pernelyg dideliu vandens bei elektrolitų netekimu. Įtarus perdozavimą prašom informuoti savo gydytoją.

Pamiršus pavartoti Regulax
Jeigu pamiršote išgerti dozę, toliau vartokite kitą dozę taip, kaip įprasta. Negalima vartoti dvigubos dozės norint kompensuoti praleistą dozę.

Nustojus vartoti Regulax
Gydymo nutraukimas ar pirmalaikis užbaigimas paprastai yra nepavojingi. Jeigu kyla abejonių, pasiklauskite savo gydytojo.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Imuninės sistemos sutrikimai
Gali pasireikšti padidėjusio jautrumo reakcijos (niežulys, dilgėlinė, lokalus ar išplitęs išbėrimas).

Metabolizmo ir mitybos sutrikimai
Nuolatinis vidurių laisvinamųjų vaistų vartojimas ar piktnaudžiavimas jais, gali sukelti skysčio ir elektrolitų pusiausvyras sutrikimą (ypač kalio netekimą).

Širdies sutrikimai
Kalio netekimas gali sukelti širdies veiklos sutrikimus, ypač pacientams, kurie kartu vartoja širdies glikozidų (vaistų, kurie didina širdies išdirbį), diuretikų (vaistai, didinantys šlapimo išskyrimą) ar gliukokortikoidų (vaistų nuo uždegimo).

Virškinimo trakto sutrikimai
Pavieniai virškinimo trakto spazminiai negalavimai ir viduriavimas. Tokiais atvejais reikalinga sumažinti dozę.
Nuolatinis vidurių laisvinamųjų vaistų vartojimas arba piktnaudžiavimas jais gali sukelti pigmento sankaupų atsiradimą žarnų gleivinėje (Pseudomelanosis coli), tačiau jos yra nekenksmingos ir paprastai išnyksta nustojus vartoti vaistą.

Skeleto, raumenų ir jungiamojo audinio sutrikimai
Kalio netekimas gali sukelti raumenų silpnumą, ypač pacientams, kurie kartu vartoja širdies glikozidų, diuretikų ar gliukokortikoidų.

Inkstų ir šlapimo takų sutrikimai 
Nuolatinis vidurių laisvinamųjų vaistų vartojimas arba piktnaudžiavimas jais gali sukelti albuminuriją (albumino atsiradimą šlapime) ir hematuriją (kraujo atsiradimą šlapime).
Gydymo metu šlapimas dėl metabolitų gali tapti geltonas ar rausvai rudas (priklausomai nuo pH), tačiau tai kliniškai nereikšminga.


Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. [bookmark: _Toc129243143][bookmark: _Toc129243268]Kaip laikyti Regulax

Šį vaistą laikykite vaikams nepastebimoje ir nepasiekiamoje vietoje.
Ant dėžutės po „Tinka iki“ ir paketėlio nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikymo sąlygos:
Laikyti ne aukštesnėje kaip 25 °C temperatūroje.
Paketėlius laikyti išorinėje dėžutėje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Regulax sudėtis 
· Kiekvienoje kramtomojoje tabletėje yra 0,71 g Cassia senna L. (C. acutifolia Delile), folium (senų lapų) ir 0,3 g Cassia senna L. (C. acutifolia Delile), fructus (senų vaisių), atitinkančių 17,64 - 30 mg hidroksiantracenų glikozidų, perskaičiuotų į senozidą B.
· Pagalbinės medžiagos yra propilenglikolis, skystasis parafinas, glicerolio monostearatas 40-55 %, kietieji riebalai, sorbo rūgštis, invertuotojo cukraus sirupas, sorbitolis, slyvų džemas, figų pasta, bevandenė citrinų rūgštis, koncentruota citrinų skonio aromatinė medžiaga.

Regulax išvaizda ir kiekis pakuotėje
Regulax kramtomosios tabletės yra kvadrato formos (25 x 25 mm), 13 mm aukščio, plokščios su lygiais kraštais, rudos.

Aliuminio folijos paketėliai. 
Kartoninėje dėžutėje yra 6 arba 12 kramtomųjų tablečių.

Gali būti tiekiamos ne visų dydžių pakuotės.

Registruotojas ir gamintojas
Registruotojas 
Krewel Meuselbach GmbH
Krewelstrasse 2
53783 Eitorf
Vokietija

Gamintojas
Krewel Meuselbach GmbH
Xavier-Vorbrüggen-Straße 6
98708 Gehren 
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „NVT“
Sodų g. 1, Linksmakalnio k.
LT-53290 Kauno raj., 
El. paštas: info@nvt.lt 

Šis pakuotės lapelis paskutinį kartą peržiūrėtas 2021-12-06.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

